עמיתי מחקר ועובדים יקרים,

אנחנו זוכים לחיות בתקופה שבה הרגישות המוסרית של הציבור והמודעות לרגשותיהם של אחרים משתנות, ויש לקוות שאף מתפתחות. חלק מן העקרונות המוסריים היקרים לליבנו מוכרים זה זמן רב, אך התחום שבו הם מוחלים הולך ומתרחב. כאשר הלל הזקן אמר לפני אלפיים שנה ש"דעלך סני לחברך לא תעביד זו היא כל התורה כולה ואידך פירושה הוא זיל גמור", הוא לא העלה בדעתו שגם נשים, למשל, הן בכלל ה"חבר".

אנחנו כחברה פועלים כדי להגביה את הסטנדרטים המוסריים שלנו. ואולם עדיין יש פער ניכר בין העובדה שאנחנו מכירים בכך שהאחריות המוסרית שלנו נוגעת באופן שווה לכל מי שנברא בצלם אלוהים מחד גיסא, ובין מעשינו וקווי המדיניות שעל פיהם אנחנו נוהגים מאידך גיסא. תנועות כמו #WeToo ו־Black Lives Matter ממלאות תפקיד חשוב בהסבת תשומת הלב הציבורית לפערים הללו.

אנחנו במכון שלום הרטמן עובדים ללא לאות כדי לצמצם את הפערים הללו בחברה הישראלית ככלל ואצלנו במכון בפרט. איננו יכולים ללמד אחרים את ערכי היהדות ולחתור לקדם מצוינות מוסרית אם אנחנו עצמנו איננו משמשים דוגמה ומופת לעקרונות המזוהים איתנו. אנחנו חייבים לשמש דוגמה לאחרים, וסמוכים ובטוחים שכך יהיה.

זכורים לי כמה מן הדברים שנאמרו כאשר נקבעו החוקים למניעת הטרדה מינית: "אי אפשר ליישם את החוקים"; "גברים ונשים לא יוכלו עוד לעבוד יחד"; "האינטראקציה הטבעית תיהרס", וכן הלאה. במרוצת השנים התברר שכלל, דברי הביקורת הללו לא היו נכונים. בזכות החקיקה הצלחנו ליצור סביבת עבודה בטוחה ומכבדת יותר, וכאשר אנחנו כושלים יש בידינו הכלים לתקן את המצב.

מכתב זה נכתב משום שהגיע הזמן שנעשה כאן במכון את הצעד הבא ונוקיע את השיח הכוחני והמזלזל. למרבה הצער אנחנו מרבים לדבר כך זה אל זה בציבור, בייחוד במקרים שבהם אנשים בכירים פונים אל אנשים שמעמדם נמוך משלהם, וכאשר גברים מדברים אל נשים צעירות.

המסורת היהודית אומרת, "כל המלבין פני חברו ברבים כאילו שופך דמים". אנחנו מודעים היטב לכוחן ההרסני של המילים, בייחוד כאשר הן מופנות כלפי אנשים חזקים פחות הזקוקים לאישורנו. המצב חמור אף יותר כאשר עבודתם ופרנסתם של אנשים אלה תלויה בבעלי המעמד הבכיר.

אחד המאפיינים היפים ביותר של בית המדרש הוא היותו סביבת למידה השואפת לחשוף את "האמת" – הדרך הנכונה ביותר לקרוא את הטקסט. עולם בית המדרש מאמין שיש חשיבות לרעיונות, ולפיכך הוא מעודד מחלוקות ודיונים בניסיון להשיג מטרה זו. ואולם המסורת מלמדת גם שחייב להימצא איזון בין האמת ובין השלום. האחד איננו יכול לעמוד בלי השני.

איננו יכולים להרשות לעצמנו לוותר על מסירותנו לאמת האינטלקטואלית, אך בה בעת איננו יכולים להרשות ששאיפה זו תוביל להתעלמות ממחויבותנו המוסרית והדתית לשלום ולכבוד האדם. אין ואסור שתהיה הצדקה להשפיל ולבייש אנשים ברבים, ותהא המטרה נעלה ככל שתהא. אם אנחנו מאמינים שמישהו טועה טעות חמורה אפשר לומר זאת באופן שמאפשר לאחר ללמוד ולהתפתח. אם אנחנו מונעים מכוח השאיפה לגלות את האמת באמת ובתמים, ולא מכוח השאיפה להאדיר את עצמנו, האופן שבו אנחנו מדברים, ובמקרים רבים המקום שבו אנחנו מדברים, חשובים מאין כמותם.

כאשר אנחנו צועקים ומוכיחים מישהו ברבים, או מכריזים קבל עם ועדה "אתה טועה", איננו מאפשרים לאחר לשמוע את דברינו, וּודאי שלא להפנים אותם. דבר זה נכון עשרת מונים כאשר הביקורת מופנית כלפי אדם שמעמדו נמוך משלנו. קל כל כך לומר: "אני חושב שיכול להיות שאתה טועה", או "אני מציע לך לחשוב שוב על...". לא נפסיד דבר אם אחרי שמישהו מסיים לדבר נאמר תחילה "תודה רבה על הדברים, אבל...". דווקא כאשר אנחנו חושבים שהטעות גדולה אסור לומר את כל דברי הביקורת בפני עמיתים אחרים.

אם האמת חשובה לנו באמת ובתמים אנחנו חייבים ליצור מרחב שבו אנשים יחושו שהם יכולים לטעות, כי הטעות היא חלק חיוני בהתפתחות האינטלקטואלית. אבל חשוב מכך: אם האמת נקנית במחיר האחריות המוסרית שלנו, מה ערך יש בה? האם אפשר לומר על אמת כזו שהיא תורת חיים?

נראה לי שדבריו של הלל ש"מה ששנוא עליך אל תעשה לחברך" אינם שלמים. חובתנו איננה לנהוג באחרים כפי שנרצה שינהגו בנו, אלא לנהוג בהם כפי שהם צריכים שינהגו בהם. כל אחת ואחד מאיתנו שונה מחברו; בתקופות שונות בחיינו וכאשר אנחנו עומדים במקומות שונים בסולם הדרגות רגישותנו משתנה.

כולי תקווה שדי יהיה במכתב זה ושכולנו, גם אני, נתחיל לתקן את תרבות השיח שלנו – את מה שאנחנו מרשים לעצמנו לומר ואת הדרך שבה אנחנו אומרים זאת; שכאשר נחצה את הגבול נתנצל וננסה להימנע מטעויות כאלה בעתיד. כבני אדם אנחנו מועדים לטעות, אבל כבני אדם יש בנו גם היכולת להתנצל ולצמוח.

כדי לקדם את תהליך השינוי מינה הוועד המנהל של המכון את שירי מרזל לאחראית מטעם המכון על קבילות הציבור בתחום האלימות המילולית במקום העבודה בישראל. היא תהיה אחראית להבטיח שלא תהיה העלמת עין מאירועים חמורים, כפי שקורה לעיתים קרובות בגלל יחסי הכוחות הלא שווים הקיימים בהכרח בכל סביבה חברתית. מטבעם של האירועים החמורים יותר שהצד הנפגע איננו היחיד שמודע להם וחווה אותם. כאשר תלונה או אירוע יובאו לידיעת האחראית על קבילות הציבור היא תברר את העניין לעומקו ותדאג לפרסומה של התנצלות ציבורית. אם יתברר שהתנהגות בלתי ראויה של אדם מסוים חוזרת ונשנית ינקטו צעדים נגדו.

אני מתקשה להאמין שניאלץ להגיע לכך, ומקווה שכולנו נתחיל לשנות את מעשינו. כמה מכם יאמרו בוודאי, "אי אפשר ליישם את החוקים"; "גברים ונשים לא יוכלו עוד לעבוד יחד"; "האינטראקציה הטבעית תיהרס", וכן הלאה. אינני חושב שדברים אלה נכונים. נראה לי שכולנו חייבים לפתח תרבות שיח גבוהה יותר ושאנחנו מסוגלים לכך. אנחנו יודעים שיש בעיות ומכשולים רבים בניסיון לקבוע כללים לתרבות הדיבור, לא כל שכן בניסיון לפקח עליה. ואולם העובדה שהדבר קשה אין משמעותה שהוא בלתי אפשרי. אנחנו יודעים שתיעשנה שגיאות בתהליך, אבל אנחנו נחושים בדעתנו לנסות לשנות את המצב. אנחנו כמכון מעדיפים לשאוף גבוה, אולי גבוה מדי, ולא לקבל את המצב הקיים.

מטרתנו כאן במכון היא להבטיח שירושלים תהיה מרכז של ערכים וטוב בעולם. הבה נתחיל בבית. הבה נתחיל היום.